
Budapest Főváros XIV. Kerület Zugló 

Polgármestere
	Szám: 123-453/2020
	Nyilvános ülésen tárgyalandó!


Napirend száma: ………… 

Képviselő-testület 

2020. augusztus 26-i rendkívüli ülésére

Tisztelt Képviselő-testület!

Tárgy: 

A Budapest XIV. kerület Gyarmat u. 47/a. (31693/26 hrsz.) szám alatti épület helyi értékvédelmi támogatási szerződéssel kapcsolatos döntés
I. Előzmények

Budapest Főváros XIV. Kerület Zugló Önkormányzat Képviselő-testülete a 453/2016. (IX.15.) Öh. számú határozatával döntött a Helyi Értékvédelmi Támogatás – 2016. pályázat kiírásáról. Budapest Főváros XIV. Kerület Zugló Önkormányzata (a továbbiakban: Önkormányzat) 10 millió Ft keretösszeget biztosított a kerületi egyedi védelem alatt álló épületek a szokásos jókarbantartási munkálatokon túlmenő, a védettséggel összefüggésben felmerülő munkálatainak támogatására. A pályázaton a Budapest XIV. kerület, Gyarmat u. 47/a. társasház (a továbbiakban: Társasház) is indult. (a pályázati adatlapot és a tervmellékletet az 1. melléklet tartalmazza)

A Képviselő-testület a Helyi Értékvédelmi Támogatás – 2016. pályázatra beérkezett pályázatokról szóló 16/2017 (I.26.) Öh. számú határozatában 2 000 000 Ft támogatást biztosított a Társasháznak. (2. melléklet)

A Társasház 2017. április 27-én támogatási szerződést kötött az Önkormányzattal a homlokzati hőszigetelésre, felületképzésre, lépcsőházi nyílászárócserére, ereszcsatorna, ereszdeszkázat cseréjére 2.000.000,- Ft támogatási összegben. (3. melléklet) A támogatási szerződés 7. pontja szerint az építési tevékenység elvégzésének határideje a szerződés hatálybalépésétől számított egy év, azaz 2018. április 27. volt.
A Társasház képviseletében a Liki Társasházkezelő Bt. 2018.április 11.-i keltezésű levelében kérelemmel fordult az Önkormányzathoz, melyben leírta, hogy a beruházást a hitelszerződés aláírását követően előre láthatólag 2018. májusában tudják elkezdeni, ezért kérte a munkálatok befejezési határidejét egy évvel meghosszabbítani. (4. melléklet)
A Társasház és az Önkormányzat 2018. május 03-án aláírta a támogatási szerződés módosítását, mely szerint az építési tevékenység elvégzésének határideje a szerződés hatálybalépésétől számított két évre, azaz 2019. április 27-re módosult. (5. melléklet)
A Társasház 2019. október 31-én benyújtotta a szakmai és pénzügyi beszámolót. (6. melléklet) 
A Társasház a 2020. augusztus 11-én kelt levelében jelezte, hogy bár csak 2019. októberben tudták a beruházást befejezni mégis kérik a támogatási összeg kifizetését. (7. melléklet)
II. Vélemények 

Főépítészi Iroda véleménye:

A. Társasház a támogatási szerződést 2017. április 27-én megkötötte. 
A támogatási szerződés 14. pontja alapján: „a szerződésszerű teljesítés elmulasztása az elszámolási kötelezettség megszegésének minősül, ebben az esetben Támogató jogosult jelen szerződést azonnali hatállyal felmondani.”. 
A támogatási szerződés 15. pontja szerint: „Amennyiben a Kedvezményezett […] az építési tevékenységet a jelen szerződés 1. sz. mellékletét képező műszaki dokumentációtól eltérően valósította meg, Támogató jogosult jelen szerződést azonnal hatállyal felmondani.”
A társasház októberben „készre jelentette” a munkát, azonban szakmai vita tárgyát képezte a bejárati ajtó, mely a tervektől eltérően nem az eredeti hű mása. Hosszas egyeztetés eredménye, hogy szakmai kifogást nem emelünk.
A kérelem ugyan határidőn túl érkezett és a bejárati ajtó tekintetében a tervekben foglaltaktól is eltértek, de a felújított épület igényes, jelentősen javította a városképet, ezért javaslom, hogy a T. Képviselő-testület méltányosságból járuljon hozzá az elszámolás teljesítéséhez.
Jogi Főosztály véleménye:

Az előterjesztésben közölt adatok, egyéb információk alapján az előterjesztéshez jogi észrevételt nem tesz.

III. Bizottsági vélemény

A Gazdasági Bizottság, Jogi és Ügyrendi Bizottság az előterjesztést a 2020. augusztusi ülésein tárgyalja. A bizottságok véleménye a Képviselő-testület ülésén szóban kerül ismertetésre. 

III. Döntési javaslat

I.
Budapest Főváros XIV. Kerület Zugló Önkormányzat Képviselő-testülete a 8. melléklet szerinti határozati javaslatot elfogadja. 

A határozathozatal Magyarország helyi önkormányzatairól szóló 2011. évi CLXXXIX. törvény 47. §-a (1)-(2) bekezdése alapján egyszerű szótöbbséget igényel. 

A mellékletek a www.govcenter.hu felületen elérhetők. 

Budapest, 2020. augusztus 



Horváth Csaba

polgármester

II.
Budapest Főváros XIV. Kerület Zugló Önkormányzat Képviselő-testülete a 9. melléklet szerinti határozati javaslatot elfogadja. 

A határozathozatal Magyarország helyi önkormányzatairól szóló 2011. évi CLXXXIX. törvény 47. §-a (1)-(2) bekezdése alapján egyszerű szótöbbséget igényel. 

A mellékletek a www.govcenter.hu felületen elérhetők. 

Budapest, 2020. augusztus 

Horváth Csaba

polgármester

Mellékletek felsorolása: 

1. melléklet: pályázati adatlap és tervmelléklet
2. melléklet: 16/2017 (I.26.) Öh. számú határozatában
3. melléklet: támogatási szerződés
4. melléklet: támogatási szerződés módosítási kérelem
5. melléklet: támogatási szerződés módosítása
6. melléklet: szakmai és pénzügyi beszámoló
7. melléklet: kérelem a támogatás kifizetésére
8. melléklet: Határozati javaslat I.
9. melléklet: Határozati javaslat II.
Előterjesztést készítette: 

Polgármesteri Hivatal

Főépítészi Iroda

Dienes János főépítész

Hevele Szilvia városképvédelmi ügyintéző

8. melléklet 123-450/2020. előterjesztéshez

Határozati javaslat 

Budapest Főváros XIV. Kerület Zugló Önkormányzat Képviselő-testülete
..../2020. (
) önkormányzati határozata
A Budapest XIV. kerület, Gyarmat u. 47/a. (31693/26 hrsz.) szám alatti épület helyi értékvédelmi támogatási szerződéssel kapcsolatos döntés
Budapest Főváros XIV. Kerület Zugló Önkormányzat Képviselő-testülete hozzájárul, hogy a szerződésben foglalt határidő meghaladása és a tervektől való eltérés ellenére a Helyi Értékvédelmi Támogatás – 2016. pályázat keretében a 1149 Budapest, Gyarmat u. 47/A. Társasházzal kötött támogatási szerződésben megállapított támogatás kifizetésre kerüljön, ha a szakmai és pénzügyi beszámoló alapján a teljesítés igazolható.
Felkéri a Polgármesteri Hivatal Főépítészi Irodáját a pályázó értesítésére.

Határidő: a döntés közlésére 2020. október 30.
Felelős: Polgármester (Főépítészi Iroda vezetője)
9. melléklet 123-450/2020. előterjesztéshez

Határozati javaslat 

Budapest Főváros XIV. Kerület Zugló Önkormányzat Képviselő-testülete
..../2020. (
) önkormányzati határozata
A Budapest XIV. kerület, Gyarmat u. 47/a. (31693/26 hrsz.) szám alatti épület helyi értékvédelmi támogatási szerződéssel kapcsolatos döntés
Budapest Főváros XIV. Kerület Zugló Önkormányzata a Helyi Értékvédelmi Támogatás – 2016. pályázat keretében a 1149 Budapest, Gyarmat u. 47/A. Társasházzal kötött szerződést – a szerződésben foglalt határidő elmulasztása, valamint a tervektől való eltérésre tekintettel – azonnali hatállyal felmondja, továbbá Budapest Főváros XIV. Kerület Zugló Önkormányzat Képviselő-testülete nem járul hozzá, hogy a 1149 Budapest, Gyarmat u. 47/A. Társasházzal kötött támogatási szerződésben megállapított támogatás kifizetésre kerüljön.
Felkéri a Polgármesteri Hivatal Főépítészi Irodáját a pályázó értesítésére.

Határidő: a döntés közlésére 2020. október 30.
Felelős: Polgármester (Főépítészi Iroda vezetője)

